KOMISIJOS SPRENDIMAS
2006 m. birželio 27 d.
iš dalies keičiantis Tarybos sprendimo 79/542/EEB dėl šviežios mėsos importo iš Botsvanos II priedą
(pranešta dokumentu Nr. C(2006) 2880)
(Tekstas svarbus EEE)
(2006/463/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2002 m. gruodžio 16 d. Tarybos direktyvą 2002/99/EB, nustatančią gyvūnų sveikatos taisykles, reglamentuojančias žmonių vartojimui skirtų gyvūninės kilmės produktų gamybą, perdirbimą, paskirstymą ir importą (1), ypač į jos 8 straipsnio 1 ir 4 dalis,
kadangi:
(1)
1976 m. gruodžio 21 d. Tarybos sprendimo 79/542/EEB, pateikiančio trečiųjų šalių arba jų dalių sąrašą ir nustatančio gyvūnų ir visuomenės sveikatos bei veterinarinio sertifikavimo reikalavimus importuojant į Bendriją tam tikrus gyvus gyvūnus ir jų šviežią mėsą (2), II priedo 1 dalyje pateikiamas trečiųjų šalių ir jų teritorijos dalių, iš kurių valstybėms narėms leidžiama importuoti šviežią gyvūnų mėsą, sąrašas.
(2)
Pagal tą sprendimą iš kai kurių Botsvanos teritorijos dalių leidžiama į Bendriją importuoti iškaulinėtą ir brandintą galvijieną iš naminių galvijų, avių, ožkų ir laukinių ar prijaukintų nenaminių galvijų, išskyrus kiaulinius ir neporakanopius.
(3)
Tačiau Botsvanos veterinarijos tarnybos pranešė Komisijai apie snukio ir nagų ligos protrūkį Botsvanos BW-1 teritorijoje. Pirmuosius šios ligos klinikinius požymius veterinarijos tarnybos nustatė 2006 m balandžio 20 d. ir ėmėsi skubių ir tinkamų kontrolės priemonių paveiktoje vietovėje, įskaitant įtariamų gyvūnų ir jų produktų vežimo toje vietovėje ir iš jos sustabdymą ir dviejų eksporto įmonių, kurioms leidžiama importuoti į Bendriją, uždarymą.
(4)
Siekiant atsižvelgti į Botsvanos nustatytas priemones, sprendime 79/542/EEB II priedo I dalyje pateiktą trečiųjų šalių arba jų dalių sąrašą reikėtų atitinkamai iš dalies pakeisti. Todėl iš Botsvanos į Bendriją įvežamos iškaulinėtos ir brandintos galvijienos iš naminių gyvūnų ir ūkiuose auginamų medžiojamųjų gyvūnų arba laukinių medžiojamųjų gyvūnų, paskerstų arba sumedžiotų iki 2006 m. balandžio 20 d., kurių kilmės teritorija yra BW-1, siuntų importas turėtų būti nurodomas kaip leidžiamas. Tačiau visos tokių gyvūnų, paskerstų ar sumedžiotų tą datą arba po tos datos, mėsos, kilusios iš tos teritorijos, siuntos turėtų būti nurodomos kaip neleidžiamos.
(5)
Todėl sprendimo 79/542/EEB II priedo 1 dalį reikėtų atitinkamai iš dalies pakeisti.
(6)
Šis sprendimas turi būti persvarstytas atsižvelgiant į Botsvanos pateikiamą informaciją.
(7)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 79/542/EEB II priedo 1 dalis pakeičiama šio sprendimo priedu.
2 straipsnis
Šis sprendimas taikomas trečią dieną po jo paskelbimo Europos Sąjungos oficialiajame leidinyje.
3 straipsnis
Šis sprendimas skirtas valstybėms narėms.
Priimta Briuselyje, 2006 m. birželio 27 d.